L'Ordre EMO/418/2012, de 5 de desembre, d'estructuració del sistema català de qualitat turística (DOGC núm. 6277 de 19.12.2012), estableix el conjunt d'eines i instruments tècnics, jurídics, econòmics i humans que l'Administració turística de Catalunya i els agents privats del sector turístic disposen i gestionen amb la finalitat de garantir la projecció competitiva de Catalunya com a destinació turística d'alt valor afegit.
El sistema català de qualitat turística s'estructura en tres grans àmbits funcionals, els quals són la categorització, l'especialitat i l'excel·lència, i està obert a tots els establiments i les empreses turístics i d'interès turístic degudament inscrits al Registre de Turisme de Catalunya, amb el pagament previ del preu públic vinculat a la sol·licitud pròpia de cada model específic de categorització, especialitat o excel·lència.
Atès que, d'acord amb l'article 2.2 de l'Ordre EMO/418/2012, de 5 de desembre, abans esmentada, s'entén per model "...el conjunt de paràmetres, indicadors, evidències, especificacions i instruccions tècniques que, de conformitat amb els processos i continguts previstos als articles 5 i 6 de la present Ordre, defineixen un projecte de categorització, especialitat o excel·lència en relació amb una concreta activitat turística o d'interès turístic";
Vist que una comissió mixta d'avaluació va realitzar el seguiment de la idoneïtat dels criteris inicials fins a assolir un model de categorització que ha estat consensuat entre la Direcció General de Turisme i les associacions CONCATUR (Confederació Catalana d'Agroturisme i Turisme Rural), TURALCAT (Confederació del Turisme Rural i l'Agroturisme de Catalunya) i Turisme Rural Girona;
Atès que mitjançant la Resolució EMO/362/2013, de 18 de febrer, es va aprovar el model que estableix els criteris per a l'atorgament de categoria als establiments de turisme rural (DOGC núm. 6326, d'1.3.2013), i que els manuals i els qüestionaris corresponents es van publicar al web del Departament competent en matèria de turisme amb el codi CATR-1;
Per tot això exposat, en l'ús de les facultats que m'atorga l'article 5.3 de l'Ordre EMO/418/2012, de 5 de desembre, abans esmentada,
-1 Aprovar el model que estableix els criteris per a l'atorgament de la categoria als establiments de turisme rural, i que està format pels documents següents:
I. Manual de consulta d'establiments de turisme rural: masies i cases de poble independents.
Qüestionari d'avaluació d'establiments de turisme rural: masies i cases de poble independents.
Manual de consulta d'establiments de turisme rural: masies i cases de poble compartides.
Qüestionari d'avaluació d'establiments de turisme rural: masies i cases de poble compartides.
-2 Els manuals i els qüestionaris, així com els formularis de sol·licitud, renovació i baixa estan publicats al web del Departament d'Empresa i Coneixement, competent en matèria de turisme.
-3 Als efectes administratius, el número de codi assignat al manual i al qüestionari és el codi CATR-2: atorgament de categoria als establiments de turisme rural.
-4 Poden sol·licitar la categorització, amb caràcter voluntari, les persones titulars d'establiments de turisme rural situats en territori català i que estiguin inscrits degudament al Registre de Turisme de Catalunya.
-5 Per a l'obtenció, la revisió o la renovació de la categoria, la persona titular de l'establiment ha d'abonar el preu públic que estableix l'Ordre EMO/419/2012, de 5 de desembre, per la qual es fixen els preus públics del sistema català de qualitat turística (DOGC núm. 6277, de 19.12.2012).